**Overskrift:**

Rindal vil til Trøndelag – snarest mulig

**Ingress:**

I dag møttes politisk og administrativ ledelse i Rindal kommune og kommende Trøndelag fylkeskommune. Det var kommunen som tok initiativ til møtet, for å presentere bakgrunnen for ønsket om å bli trøndere.

**Brødtekst:**

Saken kommer ikke overraskende på noen. I en merknad i innstillingen fra kommunal- og forvaltningskomiteen om Kommuneproposisjonen 2018 heter det:

Komiteen viser til at Rindal kommune lenge har hatt ønske om å bytte fylke til Trøndelag. Komiteen viser også til at det er gitt anbefaling om raskt fylkesbytte fra begge fylkesmenn, vedtak i fylkestinget i Møre og Romsdal, enstemmig vedtak i fellesnemnda i nye Trøndelag og flere enstemmige vedtak i kommunestyret som underbygger søknaden. Komiteen er enig med Rindal i at dette er fornuftig, og ber regjeringen sørge for å behandle saken med mål om at Rindal kommune blir del av nye Trøndelag fylkeskommune fra etableringen 1. januar 2018, eller senest slik at det er tidsnok til at innbyggerne kan delta i fylkestingsvalget i Trøndelag i 2019.

**I møtet ble man enige om** at Rindal kommune utformer et brev til KMD, hvor det uttrykkes ønske om en overgang til Trøndelag raskest mulig. Fellesnemndas leder, Anne Marit Mevassvik, støtter initiativet fra Rindal.

– Det er viktig at vi får avklart fylkestilhørigheten til Rindal, og hvor raskt de eventuelt kan bli en del av Trøndelag. Det er også viktig med gjensidig kontakt mellom kommunen og fylkeskommunen nå som vi er i prosess med å utforme det nye Trøndelag, sier Anne Marit Mevassvik.

**Ønsket om å bli trøndere er ikke nytt.** Rindal søkte om overflytting til Sør-Trøndelag fylke første gang i 1923 sammen med Surnadal. De prøvde på en ny søknad i 1949. Den gang fikk de avslag på søknaden av Schei-komiteen – i 1962.

Fra [**Rindal kommune**](https://www.rindal.kommune.no/) møtte ordfører Ola T Heggem, varaordfører Magnar Dalsegg, formannskapsmedlem Line Flåtten, rådmann Birgit Reisch og plansjef Sivert Dombu.

De møtte leder for Fellesnemnda i [**Trøndelag fylkeskommune**](http://www.facebook.com/trondelagfylke), Anne Marit Mevassvik og prosjektleder / påtroppende fylkesrådmann, Odd Inge Mjøen.

[ [**Se presentasjonen fra møtet her**](http://www.trondelagfylke.no/wp-content/uploads/2017/09/rindal050917.pptx) ]

**Rindal kommune**

* Kommune i Møre og Romsdal. Grenser i nord mot Hemne og Orkdal, i øst mot Meldal i sør mot Rennebu og Oppdal, og i vest mot Surnadal.
* Ca 2035 innbyggere
* Ca 630 km2
* Ca 300 ansatte i kommunen, 200 årsverk
* Egen kommune 1857 og 1964
* Rindal kommune har flere ganger i løpet av 2000-tallet blitt kåret til *Landets beste kommune å bo i*, ifølge Levekårsundersøkelsen av Statistisk sentralbyrå (SSB), siste gang i 2005.

**Lenker:**

<https://www.rindal.kommune.no/>

<http://www.facebook.com/trondelagfylke>

<http://www.trondelagfylke.no/wp-content/uploads/2017/09/rindal050917.pptx>